魏了翁
遂宁社稷坛与风雷雨师师之坛混为一区其间多
始余求诸社，穷巷窈而曲。
草阴荒蒙茸，林影乱朴樕。
其中有屋庐，其下主以木。
社稷风雨雷。皆於此乎告。
趋暗不求阳，如丛祠而局。
就简不辨方，如古墓而族。
引我拜乎上，高床被茵褥。
使我视所陈，纸币荐薌烛。
爵不以坫寘，酒不以茅缩。
牲不以碑丽，斋户不以宿。
於礼无所稽，承讹已云熟。
从之则咈余，不从亦违俗。
是心既不慊，虽暂亦为渎。
屋不受不阳，此岂容有屋。
先易其甚者，余事踵相属。
其有不逮为，则以告新牧。